b'\n_START_ARTICLE_\nI Was a Communist for the FBI\n_START_PARAGRAPH_\nI Was a Communist for the FBI oli alkujaan The Saturday Evening Postissa 1950-luvun alussa ilmestynyt FBI-agentti Matt Cveticin kokemuksiin pohjautuva artikkelisarja, jonka pohjalta tehtiin my\xc3\xb6hemmin kirja, elokuva ja radiokuunnelmasarja.\n_START_SECTION_\nMatt Cvetic\n_START_PARAGRAPH_\nMatt Cvetic oli sukujuuriltaan slovenialainen. H\xc3\xa4n pyrki vapaaehtoisena Yhdysvaltain armeijaan, mutta h\xc3\xa4net hyl\xc3\xa4ttiin liian lyhyen\xc3\xa4. FBI v\xc3\xa4rv\xc3\xa4si Cveticin palvelukseensa 1941 pitk\xc3\xa4lti t\xc3\xa4m\xc3\xa4n it\xc3\xa4eurooppalaisten kielten hallinnan ansiosta, mink\xc3\xa4 arvioitiin helpottavan t\xc3\xa4m\xc3\xa4n soluttautumista syv\xc3\xa4lle Neuvostoliittolaisjohtoisiin kommunistisen puolueen soluihin._NEWLINE_Matt Cvetic liittyi Yhdysvaltain kommunistisen puolueen Pittsburghin osastoon FBI:n pyynn\xc3\xb6st\xc3\xa4 vuonna 1943. Koska Cvetic ei voinut kertoa syyt\xc3\xa4 liittymiseens\xc3\xa4 edes perheelleen, se johti avioeroon ja v\xc3\xa4lirikkoon yst\xc3\xa4vien ja sukulaisten kanssa._NEWLINE_FBI kuitenkin erotti h\xc3\xa4net 1950 ep\xc3\xa4m\xc3\xa4\xc3\xa4r\xc3\xa4isen k\xc3\xa4ytt\xc3\xa4ytymisen takia. T\xc3\xa4m\xc3\xa4n j\xc3\xa4lkeen Cvetic sai julkisuutta olemalla Yhdysvaltain edustajainhuoneen ep\xc3\xa4amerikkalaista toimintaa tutkivan komitean vakiotodistaja. Saturday Evening Post teki Cveticist\xc3\xa4 osittain fiktiivisen artikkelisarjan nimell\xc3\xa4 I Posed as a Communist for the FBI, johon Warner Brothers osti elokuvaoikeudet._NEWLINE_Cvetic oli alkoholisti ja 1950-luvun puolessav\xc3\xa4liss\xc3\xa4 h\xc3\xa4nen todistajanlausuntojaan ei en\xc3\xa4\xc3\xa4 pidetty kelvollisina.'